Kim Andersen (V), 2006-01-25:
Lovforslaget her går ud på at skabe baggrund for en enklere forskuds- og selvangivelsesprocedure og for at etablere en ordning for frivillig indberetning af donationer, gaver, frivillige bidrag m.v. For det første går forslaget ud på, at man vil reducere antallet af skatteblanketter, som udsendes til borgerne, sådan at en meget stor del af borgerne alene vil modtage én årlig henvendelse vedrørende deres skatteforhold.
Det synes vi er positivt.
For det andet går forslaget ud på at gøre det muligt for foreninger, stiftelser og institutioner, som modtager gaver, donationer m.v. efter ligningslovens §§ 8 A og 12, stk. 1-3, at indberette modtagne beløb til SKAT, hvorved disse oplysninger kan blive fortrykt.
Det er også positivt og fornuftigt.
Forslaget skal i det hele taget ses i lyset af Skatteministeriets vision: ønsket om at etablere det selvangivelsesløse samfund, som det så fyndigt hedder, og modernisere SKAT’s it-systemer på borgerområdet.
Det første element af det her forslag går ud på at afskaffe printselvangivelsen for omkring 3,9 millioner skatteydere, som i dag får tilsendt denne selvangivelse.
Det foreslås, at skatteydere, som ikke det foregående år har selvangivet, fordi SKAT har alle selvangivelsesrelevante oplysninger i forvejen, eller som ikke har ændret deres forskudsopgørelse for det pågældende indkomstår, alene modtager en årsopgørelse.
Så beskriver forslaget en række andre mere konkrete, detaljerede forhold og muligheden for at bruge tast selv-systemet og proceduren for indberetninger og tilbagemeldinger fra skattemyndighederne, korrektioner osv. osv. med eller uden papirudgave.
Det vil jeg ikke gå ind i her.
Med forslaget her undgår man endvidere at sende dobbeltoplysninger til de borgere, der i dag modtager en printselvangivelse og en årsopgørelse samtidig.
Det giver også en enklere forskudsprocedure og dermed nogle portobesparelser – dem skal vi også tage med – og de penge kan jo så anvendes andre gode og fornuftige steder, f.eks. på de reelle offentlige kerneydelser.
Den anden og sidste del af lovforslag nr. L 121 er det, der går ud på at gøre det muligt for foreninger og stiftelser, der modtager gaver m.v., at indberette de modtagne beløb til SKAT.
Vælger foreningen at gøre det – og det er altså et frit valg for den pågældende forening eller organisation – så skal det ske senest den 20. januar i året efter det kalenderår, hvor beløbet er ydet.
Det er nok ikke alle, der vil vælge det, men hvis alle foreninger vælger at indberette gavebeløb m.v. til SKAT, skønnes det, at omkring 90.000 skatteydere vil kunne slippe for at selvangive ydede gavebeløb, og at ca. 49.000 af disse skatteydere vil kunne omfattes af den foreslåede forenklede selvangivelsesprocedure, hvorefter disse skatteydere alene modtager en årsopgørelse.
Det er også udtryk for rationalisering, effektivisering og afbureaukratisering og vil være en lettelse for borgeren og for de pågældende foreninger og organisationer.
Vi synes, det er et fornuftigt forslag.
Det er i tråd med andre, vi ser fra skatteministeren i denne tid, og som går ud på at rationalisere, effektivisere, afbureaukratisere og gøre hele det offentlige skattesystem mere borgervenligt og brugbart for den enkelte borger.